ประธานรัฐสภา ยืนยันการเปิดประชุมสมัยวิสามัญแห่งรัฐสภา  7-8 เมษายนนี้ มีความเหมาะสม
นายชวน หลีกภัย ประธานรัฐสภา ยืนยันว่า การเปิดประชุมสมัยวิสามัญแห่งรัฐสภาในวันที่ 7-8 เมษายนนี้ มีความเหมาะสมแล้ว เพราะได้คุยกับประธานกรรมาธิการวิสามัญพิจารณาศึกษาร่างพระราชบัญญัติว่าด้วยการออกเสียงประชามติ และผู้นำฝ่ายค้านในสภาผู้แทนราษฎรแล้วเห็นตรงกันว่า เป็นเวลาที่เหมาะสมเช่นกัน ทั้งนี้เป็นหน้าที่ของรัฐสภาที่จะต้องประสานงานกับทุกฝ่ายให้รับทราบตรงกัน แต่หากรัฐบาลเห็นว่าร่างพระราชบัญัติดังกล่าวไม่ใช่เรื่องด่วนยังไม่มีความจำเป็นต้องพิจารณาในสมัยวิสามัญนี้ก็สามารถนำไปบรรจุไว้ในการประชุมสมัยสามัญทั่วไปที่จะมีขึ้นในเดือนพฤษภาคมได้ขึ้นอยู่กับรัฐบาลจะพิจารณาอย่างไร ประธานรัฐสภา ยังปฏิเสธแสดงความเห็น หากร่างพระราชบัญญัติว่าด้วยการออกเสียงประชามติไม่ผ่านความเห็นชอบจากรัฐสภา รัฐบาลต้องแสดงความรับผิดด้วยลาออกหรือไม่ เพราะไม่แน่ใจว่าในอดีตเคยมีเหตุการณ์แบบนี้เกิดขึ้นหรือไม่ โดยกล่าวได้เพียงว่ากฎหมายนี้เป็นกฎหมายที่เสนอโดยรัฐบาล